Nordjyllands Politi efterforsker forsat sagen, hvor en 10-årig dreng søndag kortvarigt forsvandt fra sit hjem i Frederikshavn. En ukendt mand tog drengen med sig, men kort efter vendte drengen uskadt hjem. Ifølge politiet løftede manden den 10-årige dreng ud af haven omkring kl. 15.45, og bar ham op til krydset i Søndergade tæt på. Her blev han sat ned på jorden, men manden holdt nu fast i drengens hætte, og de to fortsatte ned ad Smedevej og derefter ned ad Solsikkevej. Nordjyllands Politi søger nu specifikt vidner, der har set manden og den 10-årige dreng på netop den rute. -	Vi søger særligt efter vidner, der kan have set de to, da de gik sammen, mens manden holdt fast i drengens hætte – noget, der måske ikke i situationen har set så mistænkeligt ud, siger lederen af politiets efterforskning, politikommissær Lene Madsen. Politiet præciserer desuden signalementet på den ukendte mand til nu at være: ung mand, meget mørk i huden, kraftig af bygning, brunt hår, bar blåt mundbind, blå cowboybukser, iført sort jakke, bar sort hætte. - Har man set de to eller har andre oplysninger i sagen, så ring til os på 114 med det samme. Ring hellere en gang for meget end en gang for lidt, understreger politikommissær Lene Madsen. To unge mænd kan være vidner Da drengen og manden nærmer sig enden af Solsikkevej, der munder ud i Møllehus Alle, kom to unge mænd gående. Herefter satte de to efterfølgende i løb ud mod Søndergade, og det var herved, at drengen også kom fri af mandens greb i hætten og løb hjem. Nordjyllands Politi vil gerne i kontakt med de to unge mænd, som kom gående ad Møllehus Alle. - De kan være vidner og have oplysninger, der er vigtige for vores efterforskning, så dem vil vi gerne tale med, siger Lene Madsen, der også opfordrer dem til straks at ringe til politiet på 114. De to unge mænd beskrives som: begge lyse i huden, den ene bar blå jakke, de bar begge huer og løb ad Søndergade i retningen mod nord.
Søndag blev en 10-årig dreng kortvarigt taget fra sit hjem i Frederikshavn. Politiet søger nu vidner, som har set manden og drengen – måske i Søndergade eller på Smedevej.